Turussa Runosmäen nuorisotalolla torstai-iltana järjestetty kansanedustaja Ilkka Kanervan (kok) vaalitilaisuus jouduttiin keskeyttämään uhkaavan tilanteen takia. Turvallisuuspolitiikkaa käsitelleeseen tilaisuuteen saapui häiriköiviä miehiä Nato-vastaisilla ja Venäjää myötäilevillä huudoillaan.

Tilanteen rauhoittamiseksi paikalle jouduttiin kutsumaan poliisipartioita.

– Tämä oli harvinaisen aggressiivinen tilaisuus. Olen käynyt Ukrainassa ja kokenut monenlaista, mutta että täällä Suomessakin joutuu kokemaan tällaista, Etyjin yleiskokouksen puheenjohtajan ja kansanedustajaehdokkaan rooleissa tilaisuudessa puhunut Kanerva kommentoi Turun Sanomille.

– Voimakkaalla äänenkäytöllään nämä herrat eivät lopettaneet, vaikka muut yrittivät lopettaa heidän päälle puhumistaan. Tämä oli järjestäjien ja paikalle saapuvien vieraiden kannalta ikävää. Toki itse olen aika monissa paikoissa ollut, joten halua sitä sen enempää dramatisoida, mutta monet kokivat tilanteen hyvin turvattomaksi, Kanerva toteaa.

Vaalitilaisuuden järjestäjänä oli Runosmäen Kokoomus ry. Tilaisuuden teemaan oli Ukrainan tilanne, Suomen suhde Natoon lähitulevaisuudessa, Venäjän varustautuminen Suomen vastaisella rajalla sekä venäläisten maanhankinnat Suomessa.

Jatkuu mainoksen jälkeen Mainos päättyy

Kanervan mukaan paikalle tulleet häiriköt olivat suomalaisia.

Runosmäen Kokoomus ry:n puheenjohtaja Jyrki Hurme epäilee, että provokaatio oli ennakkoon suunniteltu.

– En väitä niin, mutta se jäi päällimmäiseksi tunteeksi tästä tilaisuudesta. Heitä oli yhteensä seitsemän tai kahdeksan ja iältään he olivat 25-40-vuotiaita. He ottivat tilaisuudesta kännykkäkameralla kuvia ja solvasivat esiintyjää. Lisäksi he puhuivat isoon ääneen keskenään, jotta esiintyjän ääntä ei olisi kuullut.

Hurme ihmettelee, että poliisit tulivat paikalle vasta useamman soiton jälkeen.

– Jouduimme odottamaan 50 minuuttia, ennen kuin poliisit saapuivat paikalle. Paikalla oli sentään Etyjin yleiskokouksen puheenjohtaja ja aiheena turvallisuus.

Poliisit rauhoittivat tilanteen ja puhuttivat häiriköitä. Poliisi varmisti myös sen, että Kanerva pääsi paikalta turvallisesti seuraavaan vaalitilaisuuteensa.

Lounais-Suomen poliisista myönnettiin, että paikalle saapuminen viivästyi reilusti. Poliisin mukaan viivästymisen aiheutti samaan aikaan tulleet kiireellisemmät ilmoitukset, jotka liittyivät henkeen ja terveyteen.

TS-HEIKKI KAUHANEN